**Familha** : Espaurugalhs **Nom** : Lo Babau

# Origina :

Espaurugalh mainadèc, lo Babau que serviva a obténer l’aubedissença deus dròlles per la paur. Qu’existís autant plan en Biarn com en las Lanas. Mèi, que sembla present dinc en Occitania septentrionau, puishqu’uns diccionaris auvernhats, de Bonnaud, per exemple, que’u mentaven. L’origina deu mòt qu’es considerada com onoimatopeïca per Vincenç Foix dens lo son diccionari.

# Descripcion :

Que correspond, haut o baish, a çò que lo francés apèra un *ogre*. Lo mòt que hèi pensar a « la bava », la shaliva qui s’escapa de la boca d’un mostre o d’un herumi (« bavau » que’s pronóncia com « babau », e qu’es lo masculin de « bavala », mòt designant la bava en las montanhas).

Qu’es tanben un nom emplegat entà designar l’insècte de casa qui hèi lo mèi de hasti, la blata. L’èste aperat « Babau » qu’es censat avéder ua aparéncia umana, mes tanben estar hòrt lèd : d’ua ledor a har paur, de segur. Mantuas variacions morfologicas deu mòt aqueste qu’existissen tanben, com « la baba » o « babèca », qui es quauqu’arren com la hemna deu Babau, o ua lèda broisha ; notem tanben que « lo babèr » qu’es un deus nòms utilizats entà l’auchèth aperat *effraie des clochers* en francés, lo quau auchèth èra cargat de supersticions hòrt hòrtas en la Gasconha sancèra.

# Istòria :

Lo Babau qu’es tròp « foncionau » entad avéder dishat istòrias especiaus en la memòria collectiva : que serviva entà esvarjar los mainats trebatent, e las soas hèitas qu’èran donc adaptadas a las situacions familhaus. Totas las istòrias d’òmis mostrós qui’s minjan los nins que l’i son estadas atribuidas.

# Intertextualitat :

* La babèr (véder mèi haut).
* Lo becut.
* Tots los espaurugalhs de las culturas occidentaus (*Barbe-bleue*, etc.).